Video CD

Video CD atau VCD adalah format digital untuk menyimpan video ke dalam cakera padat. Video CD boleh dimainkan dengan menggunakan pemain VCD, komputer peribadi, pemain DVD, serta pada sesetengah konsol permainan video

Piawaian VCD mula dibangunkan pada tahun 1993 
oleh Sony, Philips, Matsushita, dan JVC serta dirujuk sebagai Piawaian Buku Putih.

Spesifikasi teknikal

Bekas

Di dalam sekeping VCD, aliran audio dan video dimultiplekskan di dalam "bekas" MPEG-PS.

Video

 Kodek: MPEG-1
 Resolusi:
 NTSC: 352x240
 PAL/SECAM: 352x288
 Nisbah aspek:
 NTSC: 107:80 (perbezaan 0.3% daripada 4:3) 
 PAL/SECAM: 4:3
 Kadar bingkai:
 NTSC: 29.97 atau 23.976 bingkai sesaat
 PAL/SECAM: 25 bingkai sesaat
 Kadar bit: 1,150 kilobit sesaat
 Kawalan kadar: Kadar bit malar

Secara keseluruhannya, kualiti gambar adalah menyamai pita video VHS.  
Kualiti gambar VCD dengan mampatan video yang kurang baik ada kalanya boleh jadi lebih teruk daripada video VHS, tetapi VCD berkualiti rendah biasanya sering menampilkan blok-blok dan bukannya hingar analog, serta tidak semestinya menjadi lebih teruk pada setiap penggunaan.

Resolusi 352x240 dipilih kerana ia merupakan separuh daripada resolusi video NTSC (pada kedua-dua paksi menegak dan mendatar). Resolusi 352x288 adalah lebih kurang suku daripada resolusi PAL/SECAM. Ia hampir bersamaan dengan resolusi (keseluruhan) bagi pita VHS analog.

Video VCD adalah serasi dengan piawaian DVD-Video, kecuali bagi video yang dienkodkan pada kadar bingkai 23.976 bingkai sesaat, yang perlu penggunakan tarikan 3:2.

Audio

 Kodek: MPEG-1 Audio Layer II
 Frekuensi: 44,100 hertz (44.1 kHz)
 Keluaran: Dua saluran atau stereo
 Kadar bit: 224 kilobit sesaat
 Kawalan kadar: Kadar bit malar

Seperti kebanyakan format berasaskan CD, audio VCD tidak serasi dengan piawaian DVD-Video kerana perbezaan frekuensi; DVD memerlukan 48 kHz, manakala VCD menggunakan 44.1 kHz.

Perbandingan dengan DVD
Oleh kerana saiz storan yang kecil, biasanya VCD bagi filem-filem pawagam biasanya dipakejkan dalam beberapa keping VCD yang dijual bersama. Dalam kebanyakan kes, sekeping VCD secara kasarnya menyimpan lebih kurang 60 minit masa tayangan sebelum pengguna perlu menukar cakera VCD. Namun demikian, terdapat juga pemain VCD yang boleh menyimpan beberapa keping VCD sekaligus, membolehkan cakera ditukar secara automatik sebaik sahaja VCD terdahulu habis ditayangkan.

Terdapat beberapa kelebihan VCD berbanding DVD:-
 Format VCD tiada pengekodan setempat, membolehkan VCD yang sama dimainkan pada kesemua pemain VCD di seluruh dunia.
 Beberapa judul VCD tidak boleh didapati dalam DVD dan/atau VHS di sesetengah kawasan.

Namun demikian, VCD kurang popular di Eropah dan Amerika Utara kerana mudah dicetak rompak.

Lihat juga
 DVD

Rujukan

Pautan luar
 Patent History Video CD Player - published by Philips 2003
 Patent History Video CD Disc  - published by Philips 2003
 What is VCD? - from VideoHelp.com
 VCD Help
 How Do You Play VCDs? 
 How to Play VCD on Mac/Windows computer, DVD Player - from Mireth Technology
 VCD / SVCD / miniDVD FAQ - from Doom9.org

Storan video